ಹೊಸ ಪತ್ನಿ ಜೊತೆ ತಿರುಗಾಡಲು 2 ವರ್ಷದ ಮಗನನ್ನು 18 ಲಕ್ಷಕ್ಕೆ ಮಾರಿ ಭೂಪ..!

ಬೀಜಿಂಗ್: ವ್ಯಕ್ತಿಯೊಬ್ಬ ತನ್ನ ಹೊಸ ಪತ್ನಿ ಜೊತೆ ದೇಶ ಸುತ್ತಲು 2 ವರ್ಷದ ಮಗನನ್ನು 18 ಲಕ್ಷಕ್ಕೆ ಮಾರಾಟ ಮಾಡಿದ ಘಟನೆ ಚೀನಾದಲ್ಲಿ ನಡೆದಿದೆ.

ಈ ಘಟನೆ ಬೆಳಕಿಗೆ ಬರುತ್ತಿದ್ದಂತೆಯೇ ಪೊಲೀಸರು ವ್ಯಕ್ತಿಯನ್ನು ವಶಕ್ಕೆ ಪಡೆದಿದ್ದಾರೆ. ವ್ಯಕ್ತಿಯನ್ನು ಕ್ಸಿ ಎಂದು ಗುರುತಿಸಲಾಗಿದೆ. ಕ್ಸಿ ತಮ್ಮ ಪತ್ನಿಗೆ ವಿಚ್ಛೇದನ ನೀಡಿದ್ದನು. ಹಾಗೆಯೇ ಮಗಳು ತಾಯಿ ಬಳಿ ಇದ್ದಳು. ಇತ್ತ ಕೆಲಸದ ನಿಮಿತ್ತ ಮತ್ತೊಂದು ನಗರಕ್ಕೆ ತೆರಳುವ ಸಂದರ್ಭದಲ್ಲಿ ಕ್ಸಿ ತನ್ನ ಮಗನನ್ನು ಸಹೋದರ ಲಿನ್ ಮನೆಯಲ್ಲಿ ಬಿಟ್ಟು ಹೋಗಿದ್ದನು.

ಕಳೆದ ತಿಂಗಳು ಸಹೋದರನ ಮನೆಯಿಂದ ಮಗನನ್ನು ಕರೆದುಕೊಂಡು ಹೋಗಿದ್ದನು. ಅಲ್ಲದೆ ತನ್ನ ಪತ್ನಿ ಮಗನನ್ನು ನೋಡಬೇಕೆಂದು ಹೇಳಿದ್ದಾಳೆ. ಹೀಗಾಗಿ ಆತನನ್ನು ಕರೆದುಕೊಂಡು ಹೋಗುವುದಾಗಿ ಕ್ಸಿ ತನ್ನ ಸಹೋದರನ ಬಳಿ ಸುಳ್ಳು ಕಥೆ ಕಟ್ಟಿದ್ದಾನೆ. ಹೀಗೆ ಮಗುವನ್ನು ಕರೆದುಕೊಂಡು ಹೋದ ಕ್ಸಿ ಮತ್ತೆ ಆತನನ್ನು ವಾಪಸ್ ಕರೆದುಕೊಂಡು ಬರುವಂತೆ ಕಾಣಲಿಲ್ಲ. ಇದರಿಂದ ಗಾಬರಿಗೊಂಡ ಆತ ನೇರವಾಗಿ ಪೊಲೀಸರಿಗೆ ಮಾಹಿತಿ ನೀಡಿದ್ದಾನೆ.

ಲಿನ್ ದೂರಿನಂತೆ ಪ್ರಕರಣ ದಾಖಲಿಸಿಕೊಂಡ ಪೊಲೀಸರು ತನಿಖೆ ಆರಂಭಿಸಿದ್ದಾರೆ. ಈ ವೇಳೆ ಮಕ್ಕಳಿಲ್ಲದ ದಂಪತಿಗೆ ಕ್ಸಿ ತನ್ನ ಮಗನನ್ನು 18 ಲಕ್ಷಕ್ಕೆ ಮಾರಾಟ ಮಾಡಿರುವುದು ಬೆಳಕಿಗೆ ಬಂದಿದೆ. ಅಲ್ಲದೆ ಮಗನ ಮಾರಾಟ ಮಾಡಿದ ಹಣವನ್ನು ತನ್ನ ಹೊಸ ಪತ್ನಿಯನ್ನು ದೇಶ ಸುತ್ತಾಡಿಸಲು ಬಳಸಿರುವುದು ಕೂಡ ಗೊತ್ತಾಗಿದೆ.

ಸದ್ಯ ಪುಟ್ಟ ಕಂದಮ್ಮ ತನ್ನ ಲಿನ್ ಮನೆಗೆ ವಾಪಸ್ ಬಂದಿದೆ. ಇತ್ತ ದಂಪತಿ ವಿರುದ್ಧ ಕ್ರಿಮಿನಲ್ ಪ್ರಕರಣ ದಾಖಲಾಗಿದೆ.